Predkladacia správa

Spotrebné dane tvoria významnú a relatívne stabilnú časť príjmu štátneho rozpočtu Slovenskej republiky. Výnos tejto dane v roku 2008 predstavoval sumu 1,81 mld. eur, v roku 2009 sumu 1,83 mld. eur a v roku 2010 predstavoval sumu 1,94 mld. eur. Najväčší objem finančných prostriedkov príjmovej časti verejných financií je tvorený spotrebnou daňou z minerálneho oleja, tabakových výrobkov a liehu. Vývoj príjmov štátneho rozpočtu zo spotrebných daní významne ovplyvňuje objem predmetov spotrebnej dane, ktoré sa na trh dostanú na základe  nelegálnych praktík niektorých podnikateľských subjektov. 
 
Napriek tomu, že legislatíva v oblasti spotrebných daní, prijatá vstupom Slovenskej republiky do EÚ, je jedným z účinných nástrojov na eliminovanie daňových únikov a výkon správy spotrebných daní colnými úradmi možno hodnotiť ako pozitívny a efektívny, prax ukazuje potrebu neustále zlepšovať súčasný stav. 
 
Ministerstvo financií Slovenskej republiky priebežne vyhodnocuje zistenia z aplikačnej praxe a v prípade potreby operatívne pristupuje k legislatívnym úpravám, a to aj formou skráteného legislatívneho konania. V poslednom období sa však ukazuje, že doterajšie snahy a nástroje na elimináciu tohto nežiaduceho stavu sú nedostatočné. 
 
Cieľom predloženej „Koncepcie boja proti daňovým únikom na spotrebných daniach“, zameranej na ťažiskové predmety spotrebnej dane, a to na spotrebnú daň z liehu, minerálneho oleja a tabakových výrobkov, je prijať také opatrenia, ktoré by efektívnym spôsobom eliminovali nelegálne aktivity podnikateľských subjektov. Vzhľadom na doterajšie zistenia správcu dane by malo  odstránenie nekalých praktík pri podnikaní s predmetmi spotrebnej dane  pozitívny vplyv na vývoj príjmov štátneho rozpočtu a v konečnej fáze aj na zlepšenie podnikateľského prostredia pre legálne podnikajúce subjekty. 
 
Materiál sa predkladá na rokovanie vlády SR bez rozporov. Rozporové konanie s Ministerstvom pôdohospodárstva a rozvoja vidieka SR sa uskutočnilo dňa 30.3.2011 na úrovni ministrov, na ktorom sa rozpory vyriešili.